**O toamnă rece și fierbinte**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Pe geam văd bruma, umblă cu năframă

Și descheiată la paltonul lung,

Pășește-ncet lăsând câte o scamă

Pe pomii goi, aș vrea să o alung

Din inima ce umblă parcă goală

Și vrea să te găsească în amurg,

Când vântul te sărută cu o pală,

Iar pelerina-ți flutură pe murg.

Îmi pare toamna rece și fierbinte,

Tu mai aproape-n fiecare gând,

În pieptul ars simt glonțul unei flinte

Când văd cocorii către sud plecând.

- Dar zilele acestea sunt furate

Din verile uitate sub umbrar.

Gutuile cu aur glazurate,

Parfumul cald al toamnei, de florar

Îmi amintesc și-mi curge veșnicia

Prin sângele încins de-atâta must,

Iubirea mea, e dulce poezia

Și-a măr furat din Eden are gust.

Câtă nevoie am să-mi fii alături

Nici nu ghicești, iar eu nu pot să-ți spun,

Dar o să-ți las însemne pe omături

Și-o să te-aștept acasă de Crăciun.

Ioan Grigoraș Liliana Trif